《次韵子瞻游径山》
宋代·苏辙

去年渡江爱吴山，忽忘蜀道轻秦川。
钱塘后到山最胜，下枕湖水相萦旋。
坐疑吴会无复有，扁舟屡出凌涛渊。
今秋复入径山寺，势压众岭皆摧颠。
连峰沓嶂不知数，重重相抱如青莲。
散为云雾翳星斗，聚作潭井藏蜿蜒。
钦翁未到人迹绝，千里受记来安禅。
荒榛野草置茅屋，坐令海贾输金钱。
至今传法破烦恼，饱食过客容安眠。
解装投锡不复去，纷纷四合来乌鸢。
或言此处犹未好，海上人少无烦煎。
天台雁荡最深秀，水惊石瘦尤清便。
青山独往无不可，论说好丑徒纷然。
终当直去无远近，藤鞋竹杖聊穷年。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。